
  PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	                                      Bucureşti, 3 iunie 2014

                                      Pl-x 222/2014


AVIZ

asupra

propunerii legislative pentru modificarea articolului 356, alineatul (3), din Legea Educaţiei Naţionale nr.1/2011
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea articolului 356, alineatul (3), din Legea Educaţiei Naţionale nr.1/2011, trimisă cu adresa nr. Pl-x 222 din 26 mai 2014, înregistrată cu nr.4c-11/596 din 26 mai 2014.
Camera Deputaţilor este primă Cameră sesizată, conform dispoziţiilor art. 75 alin.(1) din Constituţia României, republicată şi ale art.92 alin.(8) pct.2 din Regulamentul Camerei Deputaţilor, republicat.

Iniţiativa legislativă are ca obiect de reglementare modificarea alin.(3) al art. 356 din Legea educaţiei naţionale nr.1/2011, cu modificările şi completările ulterioare, în sensul reglementării posibilităţii tuturor contribuabililor, şi nu doar a părinţilor copilului, de a redirecţiona un procent de până la 2% din valoarea impozitului anual pe toate categoriile de venit în contul de depozit pentru educaţie permanentă, deschis pe numele copilului la  Trezoreria Statului.
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 3 iunie 2014.

Membrii Comisiei au examinat propunerea legislativă supusă avizării, expunerea de motive, avizul nefavorabil al Consiliului Economic şi Social, transmis cu adresa nr. 1121 din 8 mai 2014 şi avizul favorabil, cu observaţii şi propuneri al Consiliului Legislativ, transmis cu adresa nr.545 din 9 mai 2014.

Guvernul României nu a transmis un punct de vedere referitor la această propunere legislativă până la data dezbaterii iniţiativei legislative în Comisia juridică. 
În conformitate cu dispoziţiile art.111 alin.(1) teza a doua din Constituţie, informarea din partea Guvernului este obligatorie, întrucât propunerea legislativă are implicaţii asupra bugetului de stat.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative. Soluţiile legislative propuse ar fi trebuit să fie coroborate cu prevederile art.84 alin.(2) din Legea nr. 571/2003 privind Codul Fiscal, cu modificările şi completările ulterioare întrucât nu se precizează dacă procentul de 2% care poate fi direcţionat în contul pentru educaţie permanentă este suplimentar celui prevăzut de Codul fiscal.
În raport de obiectul şi conţinutul reglementării, iniţiativa legislativă face parte din categoria legilor organice.
                
      VICEPREŞEDINTE,                          
                      SECRETAR,

                        NICOLAE CIPRIAN NICA                         CĂTĂLIN THEODOR NICOLESCU

Consilier parlamentar,

Rodica Penescu

PAGE  
2

_1460793363.unknown

